ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2716/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Κίνδυνος να τεθεί υπό απαγόρευση το αιγυπτιακό ειρηνευτικό κίνημα

1. Γνωρίζει το Συμβούλιο ότι υφίσταται στην Αίγυπτο ειρηνευτικό κίνημα;

2. Γνωρίζει το Συμβούλιο τις πρόσφατες εξελίξεις κατά τις οποίες το αιγυπτιακό ειρηνευτικού κίνημα μαζί με το Κίνημα "Ειρήνη Τώρα" από το Ισραήλ, εξέδωσαν κοινή ανακοίνωση που αφορά τη ειρηνευτική διαδικασία στη Μέση Ανατολή και ότι η ανωτέρω ανακοίνωση προκάλεσε θύελλα διαμαρτυριών στην Αίγυπτο;

3. Προτίθεται το Συμβούλιο κατά τη διάρκεια των διαπραγματεύσεων με την Αίγυπτο στο πλαίσιο των συμφωνιών Ευρώπης-Μεσογείου, να θέσει επί τάπητος το θέμα του αιγυπτιακού ειρηνευτικού κινήματος το οποίο δεν πρέπει κατ' ουδένα τρόπο να τεθεί απαγορευθεί;

4. Μπορεί να εξετάσει το Συμβούλιο το ενδεχόμενο να ενισχύσει οικονομικά το αιγυπτικό ειρηνευτικό κίνημα από το δημοσιονομικό κονδύλι για την υποστήριξη των οργανώσεων ανθρωπίνων δικαιωμάτων και/ή την ανάπτυξη της κοινωνίας στην ευρύτερη περιοχή;

Απάντηση

(18/19 Ιανουαρίου 1999)

Το Συμβούλιο γνωρίζει την ύπαρξη διάφορων αιγυπτιακών ΜΚΟ οι οποίοι υποστηρίζουν την ειρήνη στη Μέση Ανατολή.

Θα πρέπει να θυμόμαστε ότι η Αίγυπτος είναι, μαζί με την Ιορδανία από τις μόνες αραβικές χώρες που έχουν συνάψει ειρηνευτική συμφωνία με το Ισραήλ και ότι η αιγυπτιακή κυβέρνηση συνεχίζει να προωθεί την ειρηνευτική διαδικασία.

Προβλέπεται η συμφωνία σύνδεσης με την Αίγυπτο, η οποία είναι υπό διαπραγμάτευση, να περιλαμβάνει μια ρήτρα για το σεβασμό των ανθρωπίνων δικαιωμάτων και των δημοκρατικών αρχών, καθώς και μια ρήτρα μη εκπλήρωσης, βάσει της οποίας ένα συμβαλλόμενο μέρος μπορεί, σε εκτάκτως επείγουσες περιπτώσεις, να λάβει, χωρίς προηγούμενη διαβούλευση, τα μέτρα που επιβάλλονται, εάν θεωρεί ότι το άλλο συμβαλλόμενο μέρος δεν εκπλήρωσε τις υποχρεώσεις του δυνάμει της συμφωνίας.

Εξάλλου, η Ένωση θα συνεχίσει το διάλογο με την Αίγυπτο σε διμερές πλαίσιο, και εκεί μπορούν, ενδεχομένως, να τεθούν επί τάπητος μεμονωμένες περιπτώσεις, καθώς και στο πλαίσιο της Διαδικασίας της Βαρκελώνης.

Δεδομένου ότι η Αίγυπος συμμετέχει πλήρως και ενεργώς στη Διαδικασία της Βαρκελώνης και ότι προσυπέγραψε τις αρχές της Δήλωσης της Βαρκελώνης, το Συμβούλιο θα εξετάσει εκ του σύνεγγυς τα μέτρα που λαμβάνει η Αίγυπτος για να διασφαλίσει το σεβασμό της ποικιλομορφίας και του πλουραλισμού στην κοινωνία της, επιτρέποντας, μεταξύ άλλων, νόμιμες δραστηριότητες ιδεολογικών κινημάτων.

Το τρίτο κεφάλαιο της Δήλωσης της Βαρκελώνης αναγνωρίζει τη σημαντική συμβολή που μπορεί να έχει η κοινωνία των πολιτών στη διαδικασία ανάπτυξης της Ευρω-μεσογειακής εταιρικής σχέσης ως ουσιώδους παράγοντος για την προώθηση μεγαλύτερης κατανόησης ανάμεσα στους λαούς της περιοχής. Οι δραστηριότητες στον τομέα αυτό μπορούν να χρηματοδοτηθούν στα πλαίσια του κανονισμού MEDA, υπό την επιφύλαξη των ειδικών διαδικασιών της Ευρωπαϊκής Κοινότητας, αφού υποβληθεί ειδική πρόταση.
ΓΡΑΠΤΗ ΕΡΩΤΗΣΗ E-3323/98

υποβολή: Kirsi Piha (PPE) προς την Επιτροπή

(10 Νοεμβρίου 1998)

Θέμα: Συνέπειες της ρωσικής κρίσης στην Εσθονία

Η συνεχώς επιδεινούμενη οικονομική και πολιτική κρίση στη Ρωσία έχει προκαλέσει σοβαρότερα απ' ό,τι είχε αρχικά προβλεφθεί οικονομικά προβλήματα στην Εσθονία τα οποία ενδέχεται να επηρεάσουν μακροπρόθεσμα, μεταξύ άλλων, τις διαπραγματεύσεις της χώρας για την ένταξή της στην ΕΕ. Μια από τις μεγαλύτερες τράπεζες της Εσθονίας έχει τεθεί υπό την εποπτεία της Κεντρικής Τράπεζας διότι βρίσκεται στα πρόθυρα της χρεοκοπίας. Επιπλέον, οι εξαρτώμενοι από τις εξαγωγές προς τη Ρωσία τομείς, όπως, π.χ., η γεωργία και η βιομηχανία τροφίμων, αντιμετωπίζουν ιδιαίτερα μεγάλα προβλήματα.

Υπό το φως των πλέον προσφάτων πληροφοριών, πόσο σοβαρός πιστεύει η Επιτροπή ότι θα είναι ο οικονομικός αντίκτυπος της ρωσικής κρίσης στην εθνική οικονομία της Εσθονίας; Πώς θα επηρεάσει, κατά τη γνώμη της Επιτροπής, η επιδεινούμενη αυτή κρίση τις διαπραγματεύσεις της Εσθονίας για την προσχώρησή της στην ΕΕ;

Απάντηση του κυρίουvan den Broek εξ ονόματος της Επιτροπής

(9 Δεκεμβρίου 1998)

Η Επιτροπή πιστεύει ότι οι επιπτώσεις από τη ρωσική κρίση στην οικονομία της Εσθονίας θα είναι περιορισμένες και μάλλον εφήμερες. Η χαμηλότερη ανάπτυξη του ακαθάριστου εγχώριου προϊόντος (ΑΕΠ) στην Εσθονία κατά το 1998 ενδέχεται να βοηθήσει στην ελάττωση των εξωτερικών ανισορροπιών που έχουν προκύψει από τους υψηλούς ρυθμούς ανάπτυξης κατά το παρελθόν. Η Επιτροπή είναι πεπεισμένη ότι η μακροχρόνια οικονομική ευημερία παραμένει καλή, εφόσον διατηρηθούν οι συνετές μακρο-οικονομικές πολιτικές.

Η Επιτροπή δεν πιστεύει ότι η τρέχουσα οικονομική κρίση στη Ρωσία θα έχει επιπτώσεις στη διαδικασία των διαπραγματεύσεων της Εσθονίας για την προσχώρηση στην Κοινότητα.
ΓΡΑΠΤΗ ΕΡΩΤΗΣΗ E-3290/98

υποβολή: Ian White (PSE) προς την Επιτροπή

(9 Νοεμβρίου 1998)

Θέμα: Αναγνώριση τίτλων κτηνιατρικής

Θα ήταν διατεθειμένη η Επιτροπή να αναφέρει λεπτομερώς πώς έχει η κατάσταση επακριβώς όσον αφορά την αναγνώριση των τίτλων κτηνιατρικής απ' άκρου εις άκρο της Ευρωπαϊκής Ενώσεως;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Η ελευθερία κυκλοφορίας των κτηνιάτρων εντός της Κοινότητας θεμελιώνεται σε εθνικά προσόντα που χορηγούνται κατά την ολοκλήρωση πλήρους κατάρτισης η οποία ανταποκρίνεται σε ορισμένα κοινά κριτήρια. Εφαρμόζονται, αφενός, οι διατάξεις κοινοτικού δικαίου της οδηγίας 78/1026/ΕΟΚ του Συμβουλίου, της 18ης Δεκεμβρίου 1978, σχετικά με την αμοιβαία αναγνώριση των διπλωμάτων, πιστοποιητικών και άλλων τίτλων κτηνιάτρου, η οποία περιέχει μέτρα που προορίζονται να διευκολύνουν την πραγματική άσκηση του δικαιώματος εγκατάστασης και ελεύθερης παροχής υπηρεσιών(1) και, αφετέρου, οι διατάξεις της οδηγίας 78/1027/ΕΟΚ του Συμβουλίου, της 18ης Δεκεμβρίου 1978, σχετικά με το συντονισμό των νομοθετικών, κανονιστικών και διοικητικών διατάξεων που αφορούν τις δραστηριότητες του κτηνιάτρου(2).

(1) ΕΕ L 362 της 23.12.1978.

(2) ΕΕ L 362 της 23.12.1978.
ΓΡΑΠΤΗ ΕΡΩΤΗΣΗ E-3800/98

υποβολή: Ernesto Caccavale (UPE) προς την Επιτροπή

(22 Δεκεμβρίου 1998)

Θέμα: Υποψηφιότητα του Προέδρου του Ευρωπαïκού Ελεγκτικού Συνεδρίου στις εκλογές για το Ευρωπαïκό Κοινοβούλιο

Δεδομένου ότι ακούγεται ολοένα και περισσότερο στο ΕΚ ότι ο Bernhard Friedmann, Πρόεδρος του Ευρωπαϊκού Ελεγκτικού Συνεδρίου, προτίθεται να θέσει υποψηφιότητα με την CSU στη Γερμανία για τις επόμενες ευρωπαϊκές εκλογές, σύμφωνα πάντα με τις φήμες αυτές, η πρόθεσή του γνωστοποιήθηκε κατά τη διάρκεια συναντήσεων που διεξήχθησαν τις τελευταίες εβδομάδες, αν και η ασυμβατότητα μεταξύ των αξιωμάτων του βουλευτή του Ευρωπαϊκού Κοινοβουλίου και του Προέδρου ή Ελεγκτή του Ελεγκτικού Συνεδρίου διαλαμβάνεται ρητώς από τις Συνθήκες, δεν αναφέρεται τίποτα για τη δυνατότητα υποβολής υποψηφιότητας ενός προέδρου εν ενεργεία,

Η Επιτροπή:

1. Δεν θεωρεί η Επιτροπή ότι, εφόσον επιβεβαιωθούν οι φήμες, η υποψηφιότητα αυτή θα έθετε υπό αίρεση την ανεξαρτησία και την αμεροληψία του Ελεγκτικού Συνεδρίου που ορίζονται από το άρθρο 188Β της Συνθήκης;

2. Δεν θεωρεί η Επιτροπή, ως θεματοφύλακας των Συνθηκών, ότι το γράμμα της Συνθήκης και πιο συγκεκριμένα η παράγραφος 5 του άρθρου 188Β, αλλά και οι ειδικές και ευαίσθητες αρμοδιότητες του Ελεγκτικού Συνεδρίου θα έπρεπε να καθιστούν αδύνατη για τα μέλη του ιδίου του Συνεδρίου - και πόσο μάλλον για τον ίδιο τον πρόεδρό του - μια υποψηφιότητα σε ευρωπαϊκές εκλογές;

3. Προτίθεται η Επιτροπή να επιβάλει αυτήν την ερμηνεία του γράμματος και του πνεύματος των Συνθηκών εφόσον επιβεβαιωθούν επισήμως οι εν λόγω φήμες;

Απάντηση του κ. Santer εξ ονόματος της Επιτροπής

(26 Ιανουαρίου 1999)

Η Επιτροπή δε συνηθίζει να απαντά σε υποθετικές ερωτήσεις.
ΓΡΑΠΤΗ ΕΡΩΤΗΣΗ E-3245/98

υποβολή: Graham Watson (ELDR) προς την Επιτροπή

(28 Οκτωβρίου 1998)

Θέμα: Αρωματοθεραπεία

Δεδομένων των συνεχιζόμενων συζητήσεων περί φαρμάκων φυτικής προέλευσης με σκοπό την επιβολή αυστηρότερου κανονισμού στη βιομηχανία αυτή έχει αναλογιστεί η Επιτροπή το μέγεθος των πιθανών συνεπειών για την αρωματοθεραπεία; Γνωρίζει η Επιτροπή ότι η βιομηχανία αρωματοθεραπείας μπορεί να υποστεί σοβαρές επιπτώσεις από μέτρα όπως οι πωλήσεις αιθερίων ελαίων αποκλειστικά από φαρμακεία και/ή από ιατρεία; Μπορεί επίσης η Επιτροπή να επιβεβαιώσει ότι η βιομηχανία αρωματοθεραπείας εκπροσωπείται στις αρμόδιες επιτροπές ώστε να μην αποκλεισθεί από τη συζήτηση περί ενός αυστηρότερου κανονισμού;

Απάντηση του κ. Bangemann εξ ονόματος της Επιτροπής

(25 Νοεμβρίου 1998)

Η Επιτροπή δεν έχει υπόψη της κανένα σχέδιο νομοθετικού μέτρου ή πρόταση που θίγει τη βιομηχανία αρωματοθεραπευτικών μέσων. Η αρμοδιότητα για τη ρύθμιση της πώλησης αιθερίων ελαίων στους καταναλωτές εμπίπτει στα κράτη μέλη και, ως εκ τούτου, η πώληση των προϊόντων αυτών διέπεται από την εθνική νομοθεσία.

Ορισμένα προϊόντα χρησιμοποιούμενα στην αρωματοθεραπεία είναι δυνατόν να καλύπτονται από τον ορισμό του "Φαρμάκου" που περιλαμβάνεται στο άρθρο 1 της οδηγίας 65/65/ΕΟΚ της 26ης Ιανουαρίου 1965 περί προσεγγίσεως των νομοθετικών, κανονιστικών και διοικητικών διατάξεων σχετικά με τα φάρμακα(1). Εάν τα προϊόντα αυτά παράγονται βιομηχανικώς μπορούν να διατεθούν στην αγορά μόνον αφού εκδοθεί σχετική άδεια κυκλοφορίας σύμφωνα με την ισχύουσα κοινοτική φαρμακευτική νομοθεσία. Οι "διεξαγόμενες συζητήσεις με θέμα τη βοτανοθεραπεία" στις οποίες αναφέρεται το Αξιότιμο Μέλος του Κοινοβουλίου αφορούν κυρίως το πρόβλημα του κατά πόσο οι απαιτήσεις σχετικά με την απόδειξη της ποιότητας, ασφάλειας και αποτελεσματικότητας ενός φαρμάκου πρέπει να ισχύουν και για τα βότανα όπως συμβαίνει με οιοδήποτε άλλο φαρμακευτικό προϊόν.

Σε περίπτωση που η Επιτροπή αποφασίσει - μελλοντικά - να καταρτίσει συγκεκριμένη πρόταση για το εν λόγω θέμα, θα συμβουλευτεί σε ευρεία βάση όλα τα ενδιαφερόμενα μέρη.

(1) ΕΕ L 22 της 9.2.1965.
ΓΡΑΠΤΗ ΕΡΩΤΗΣΗ E-2819/98

υποβολή: Gianni Tamino (V) προς την Επιτροπή

(17 Σεπτεμβρίου 1998)

Θέμα: Συνεργασία ΕΕ-Ιαπωνίας στον τομέα των αντισεισμικών κατασκευών

Οι πρόσφατες ζημιές που προκλήθηκαν από σεισμούς (Λος Άντζελες, Κόμπε, Ιταλία...) έκαναν φανερό το συνολικό μέγεθος του προβλήματος της προστασίας των έργων υποδομής από τους σεισμούς.

Με την επίσκεψη της επιτρόπου Edith Cresson, λίγο μετά το σεισμό του Κόμπε, η Ευρωπαϊκή Ένωση και η Ιαπωνία αποφάσισαν να ενισχύσουν τη συνεργασία τους στο πεδίο των αντισεισμικών κατασκευών.

Με την ευκαιρία αυτή καθιερώθηκε συνεργασία μεταξύ του "Building Research Institute" του ιαπωνικού υπουργείου κατασκευών και του Ινστιτούτου για τα συστήματα την πληροφορική και την ασφάλεια του Κοινού Κέντρου Έρευνών της Ευρωπαϊκής Ένωσης.

Η συνεργασία συνεχίζεται επί τρία χρόνια με ανταλλαγές πληροφοριών, επιστημονικών πορισμάτων και προσωπικού και σήμερα αναγνωρίστηκε η ανάγκη προγραμματισμού δοκιμών ευρείας κλίμακας για την εναρμόνιση των κανόνων σχεδιασμού.

Έχοντας υπόψη τις ζημιές που προκλήθηκαν από σεισμούς, έχοντας υπόψη την ανάγκη αντιμετώπισης του προβλήματος των σεισμών μέσω της διεθνούς συνεργασίας, έχοντας υπόψη την επιτυχία της σημερινής συνεργασίας ΕΕ-Ιαπωνίας, έχοντας υπόψη το Πέμπτο Πρόγραμμα Πλαίσιο για την έρευνα, όπου γίνεται πρόδηλη η στρατηγική σημασία που έχει για την Ευρωπαϊκή Ένωση να προαγάγει τη συνεργασία με τρίτες χώρες στο πεδίο της έρευνας και να προωθήσει ευρεσιτεχνίες, προκειμένου να επιβεβαιώσει το διεθνή ρόλο της ΕΕ, ερωτάται η Επιτροπή εάν κατά την αναπροσαρμογή του Πέμπτου Προγράμματος Πλαισίου για την έρευνα προβλέπονται ειδικά κονδύλια για την εξασφάλιση της ενδεδειγμένης συνέχισης της εν λόγω συνεργασίας ή, εν πάση περιπτώσει, με ποιόν τρόπο η Επιτροπή σκοπεύει να εξασφαλίσει τη συνέχιση της συνεργασίας ΕΕ-Ιαπωνίας.

Απάντηση της κας Cresson εξ ονόματος της Επιτροπής

(26 Νοεμβρίου 1998)

Το πρόβλημα της προστασίας των κατασκευών από τους σεισμούς αναγνωρίζεται ως πολύ σημαντικό εκ μέρους της Επιτροπής, η οποία και έχει χρηματοδοτήσει εκτεταμένες έρευνες στο τέταρτο πρόγραμμα πλαίσιο έρευνας και ανάπτυξης (Ε & Α)

Προβλέπεται να συνεχιστεί η εν λόγω υποστήριξη και στο επόμενο πρόγραμμα πλαίσιο, μέσω των δραστηριοτήτων γενικού χαρακτήρα που αφορούν φυσικούς κινδύνους, στο ειδικό πρόγραμμα που αναφέρεται στο περιβάλλον. Επιπλέον, όπως αναφέρει και το Αξιότιμο Μέλος του Κοινοβουλίου, υφίσταται ήδη επί του παρόντος αποτελεσματική συνεργασία με την Ιαπωνία στο εν λόγω πεδίο.

Έως τώρα, η εν γένει επιστημονική και τεχνολογική συνεργασία με την Ιαπωνία χρηματοδοτείται με το κονδύλι Β 67211 του προϋπολογισμού (διεθνής συνεργασία στο 4ο πρόγραμμα πλαίσιο). Οι ίδιες δυνατότητες θα ισχύσουν και στο 5ο πρόγραμμα πλαίσιο, με το κονδύλι Β 66211 του προϋπολογισμού.
ΓΡΑΠΤΗ ΕΡΩΤΗΣΗ E-3032/98

υποβολή: Odile Leperre-Verrier (ARE) προς την Επιτροπή

(8 Οκτωβρίου 1998)

Θέμα: Προστασία της πολιτιστικής κληρονομιάς στο Κόσοβο

Η σύγκρουση που υπάρχει σήμερα στο Κόσοβο δεν είναι χωρίς συνέπειες για την πολιτιστική κληρονομιά της χώρας αυτής, κοσμική ή θρησκευτική, μουσουλμανική ή ορθόδοξη.

Μπορεί να αναφέρει η Επιτροπή αν σκοπεύει να πάρει μέτρα για να προστατεύσει την κληρονομία αυτή και να συνεργασθεί με την UNESCO προκειμένου να ευαισθητοποιήσει τη διεθνή κοινότητα και να διευκολύνει την επίτευξη μιας συναίνεσης μεταξύ δύο κοινοτήτων, που κάθε μια τους φέρει μια πλούσια πολιτιστική κληρονομιά;

Απάντηση του κ. Oreja εξ ονόματος της Επιτροπής

(7 Δεκεμβρίου 1998)

Η Επιτροπή συμμερίζεται τις ανησυχίες του αξιότιμου μέλους για τις ολέθριες συνέπειες των συγκρούσεων στην κοσμική και θρησκευτική πολιτιστική κληρονομιά του Κοσσυφοπεδίου.

Όπως γνωρίζει το αξιότιμο μέλος, η Κοινότητα συμμετέχει ενεργώς στις διεθνείς προσπάθειες που καταβάλλονται για τη συμφιλίωση των δύο κοινοτήτων. Ωστόσο, η Επιτροπή δεν έχει αρμοδιότητα για τη λήψη μέτρων προστασίας της πολιτιστικής κληρονομιάς του Κοσσυφοπεδίου.

Η Επιτροπή θα ήταν πρόθυμη να εξετάσει το ενδεχόμενο συνεργασίας με τον Οργανισμό των Ηνωμένων Εθνών για την Εκπαίδευση, την Επιστήμη και τον Πολιτισμό (Ουνέσκο), εφόσον ο οργανισμός αυτός αναλάβει οιαδήποτε πρωτοβουλία σχετικά με το θέμα που θίγεται από το αξιότιμο μέλος.
ΓΡΑΠΤΗ ΕΡΩΤΗΣΗ E-2979/98

υποβολή: John McCartin (PPE) προς την Επιτροπή

(8 Οκτωβρίου 1998)

Θέμα: Ο τομέας του ενδύματος

Γνωρίζει η Επιτροπή τη συνεχιζόμενη ύφεση στον τομέα του ενδύματος λόγω του ότι οι βιομηχανίες μετεγκαθίστανται σε αναπτυσσόμενες χώρες, (πρόσφατο παράδειγμα αποτελεί η αμερικανική εταιρία "Fruit of the Loom", η οποία ήταν εγκατεστημένη στο Donegal στην Ιρλανδία και αποφάσισε να μετακομίσει στο Μαρόκο - με απώλεια 300 θέσεων απασχόλησης και μειωμένο ωράριο απασχόλησης για 1500 εργαζομένους); Ερωτάται η Επιτροπή εάν εκπονεί προγράμματα για να ανακοπεί η τάση αυτή;

Απάντηση του κου Bangemann εξ ονόματος της Επιτροπής

(13 Νοεμβρίου 1998)

Η μετακίνηση βιομηχανικών δραστηριοτήτων από την Ευρώπη προς τρίτες χώρες σχετίζεται με τη δυναμική της οικονομικής ανάπτυξης και του ανταγωνισμού σε παγκόσμιο επίπεδο. Οι κλωστοϋφαντουργικές επιχειρήσεις και οι επιχειρήσεις του τομέα των ειδών ένδυσης έχουν αναπτύξει, κατά τα τελευταία χρόνια, στρατηγικές διεθνοποίησης της παραγωγής τους προκειμένου να εξυπηρετήσουν καλύτερα τα συμφέροντά τους σε παγκόσμιο επίπεδο. Το φαινόμενο αυτό παρατηρείται εντονότερα στον τομέα των ειδών ένδυσης παρά στον κλωστοϋφαντουργικό τομέα.

Η Επιτροπή επισημαίνει ότι το φαινόμενο αυτό δεν μπορεί να αντιμετωπισθεί με διοικητικά μέτρα. Επιπλέον, τα προστατευτικά μέτρα δεν είναι ούτε ουσιαστικά δυνατά αλλά ούτε αποδοτικά για την εξάλειψη των αιτίων. Ο περιορισμός της μετακίνησης των επιχειρήσεων θα μπορούσε να επιτευχθεί μέσω της λήψης κοινοτικών μέτρων υπέρ της ανταγωνιστικότητας του κλάδου της κλωστοϋφαντουργίας και των ειδών ένδυσης. Ιδιαίτερα το "σχέδιο δράσης για την ανταγωνιστικότητα του κλάδου της κλωστοϋφαντουργίας και των ειδών ένδυσης"(1) που εκπόνησε η Επιτροπή παρέχει ένα πλαίσιο συντονισμού για το σύνολο των κοινοτικών δράσεων που έχουν ως στόχο την αξιοποίηση των ανταγωνιστικών πλεονεκτημάτων των ευρωπαϊκών επιχειρήσεων του συγκεκριμένου τομέα.

Στον τομέα της στρατηγικής της οικονομικής συνεργασίας (για παράδειγμα Asiainvest, Alinvest, JOP, οι δράσεις MEDA, ECIP και το κέντρο για τη βιομηχανική ανάπτυξη), η Επιτροπή ενθαρρύνει τα έργα που αποσκοπούν στην ενίσχυση του ευρωπαϊκού τομέα σε τρίτες αγορές από την άποψη των επιπτώσεων που θα μπορούσαν να έχουν στην απασχόληση εντός της Κοινότητας.

Όσον αφορά την επιχείρηση "Fruit of the Loom", η Επιτροπή δεν έχει υπόψη της παροχή κοινοτικής διευκόλυνσης.

(1) Έγγραφο COM(97)454 τελικό.
ΓΡΑΠΤΗ ΕΡΩΤΗΣΗ E-3320/98

υποβολή: Katerina Daskalaki (UPE) προς την Επιτροπή

(10 Νοεμβρίου 1998)

Θέμα: Μετατροπή σε καζίνο της Μονής Αγίου Μακαρίου στην Κύπρο

Νέα δημοσιεύματα του ευρωπαϊκού Τύπου (εφημερίδα "L'Alsace" της 17/10/1998) επισημαίνουν τον κίνδυνο να καταστραφεί ολοσχερώς και να μετατραπεί σε καζίνο η αρμενική μονή του Αγίου Μακαρίου στο κατεχόμενο από τους Τούρκους τμήμα της Κύπρου. Στο ίδιο δημοσίευμα γίνεται αναφορά σε σχετικό απόρρητο σχέδιο έκθεσης που εξετάσθηκε από το Συμβούλιο της Ευρώπης καθώς και στο γεγονός ότι από την τουρκική εισβολή στην Κύπρο κι έπειτα, το άκρως σημαντικό αυτό χριστιανικό θρησκευτικό μνημείο του 11ου αιώνα υφίσταται συνεχείς βανδαλισμούς.

Η Επιτροπή σε απάντησή της (23/4/1998) σε σχετική ερώτηση (Ε-0968/97(1)) της ευρωβουλευτού Κατερίνας Δασκαλάκη τόνιζε ότι "γνωρίζει τα γεγονότα" και ότι "θα προσπαθήσει να θίξει το ίδιο αυτό θέμα κατά τις επαφές της με τις τουρκικές αρχές". Ερωτάται και πάλι η Επιτροπή αν όντως προέβη σε σχετικό διάβημα προς τους Τούρκους ή τι προτίθεται να πράξει για το θέμα αυτό πριν είναι πολύ αργά, δεδομένου μάλιστα ότι τώρα προσπαθεί να βρει και τρόπους προκειμένου να παρακάμψει τις αντιρρήσεις για την ευρωπαϊκή χρηματοδότηση του εισβολέως της Κύπρου, ενθαρρύνοντας με τον τρόπο αυτό περαιτέρω αυθαιρεσίες.

Απάντηση του κυρίουVan den Broek εξ ονόματος της Επιτροπής

(15 Δεκεμβρίου 1998)

Μετά την απόφαση της τουρκικής κυβέρνησης να αναστείλει κάθε πολιτικό διάλογο με την Ευρωπαϊκή Ένωση ύστερα από το ευρωπϊκό Συμβούλιο του Λουξεμβούργου, η κατάσταση των σχέσεων μεταξύ Κοινότητας και Τουρκίας δεν επέτρεψε στην Επιτροπή να θίξει το θέμα της μονής του Αγίου Μακαρίου στις τουρκικές αρχές. Εξάλλου, η Επιτροπή λυπάται για την έλλειψη επαφών με την πολιτική κοινωνία του βορείου τμήματος της Κύπρου από πολλούς μήνες. Η κατάσταση αυτή δεν επιτρέπει, προς το παρόν, στην Επιτροπή να προβλέψει ένα συγκεκριμένο διάβημα για τη διατήρηση της πνευματικής κληρονομιάς.

(1) ΕΕ C 323 της 21.10.1998, σελ. 100.
ΓΡΑΠΤΗ ΕΡΩΤΗΣΗ E-3120/98

υποβολή: Raimo Ilaskivi (PPE) προς την Επιτροπή

(16 Οκτωβρίου 1998)

Θέμα: Μονοπώλιο της τράπεζας Leonia

Στην ανήκουσα στο φινλανδικό δημόσιο τράπεζα Leonia έχει ανατεθεί κατ' αποκλειστικότητα η διεκπεραίωση των κρατικών πληρωμών. Η ανάθεση του έργου αυτού έχει γίνει χωρίς διαγωνισμό παρόλο που η αρμόδια για τα θέματα ανταγωνισμού υπηρεσία και τα άλλα χρηματοπιστωτικά ιδρύματα έχουν ταχθεί υπέρ της διεξαγωγής ενός τέτοιου διαγωνισμού. Σύμφωνα με πληροφορίες που έφθασαν πρόσφατα στη δημοσιότητα (29.9.1998), το Υπουργείο Οικονομικών της χώρας πιστεύει ότι η διεξαγωγή διαγωνισμού είναι περιττή δεδομένου ότι η εν λόγω τράπεζα εξακολουθεί, προς το παρόν τουλάχιστον, να ανήκει εξ ολοκλήρου στο κράτος.

Πιστεύει η Επιτροπή ότι ο αποκλεισμός του υγιούς ανταγωνισμού από της οικονομικής φύσης συναλλαγές του κράτους, ιδίως δε από τη διεκπεραίωση των πληρωμών του, είναι αποδεκτός και, εάν όχι, ποιά μέτρα προτίθεται να λάβει προκειμένου να διασφαλισθεί ότι θα διεξαχθεί διαγωνισμός;

Απάντηση του κ. Van Miert εξ ονόματος της Επιτροπής

(25 Νοεμβρίου 1998)

Η Επιτροπή υπενθυμίζει στο Αξιότιμο Μέλος του Κοινοβουλίου ότι τα μονοπώλια δεν απαγορεύονται αυτά καθ' εαυτά. Ωστόσο, όταν πρόκειται για κρατικό μονοπώλιο, όπως εν προκειμένω, εφαρμόζεται το άρθρο 90 της συνθήκης ΕΚ που ορίζει ότι, σε ότι αφορά τις δημόσιες επιχειρήσεις και τις επιχειρήσεις στις οποίες χορηγούνται ειδικά ή αποκλειστικά δικαιώματα, τα κράτη μέλη δεν θεσπίζουν ούτε διατηρούν μέτρα αντίθετα προς τη συνθήκη ΕΚ.

Στην προκείμενη περίπτωση της τράπεζας Leonia, η Επιτροπή δεν διαθέτει επαρκείς πληροφορίες για να κρίνει το κατά πόσο τηρούνται οι κοινοτικοί κανόνες περί ανταγωνισμού.
ΓΡΑΠΤΗ ΕΡΩΤΗΣΗ E-3163/98

υποβολή: Mathieu Grosch (PPE) προς την Επιτροπή

(19 Οκτωβρίου 1998)

Θέμα: Αποζημίωση για απασχόληση περιορισμένου χρόνου μετά από εγκυμοσύνη για τους εργαζόμενους στο Λουξεμβούργο

Οι λουξεμβουργέζες που διαμένουν στο Λουξεμβούργο μπορούν μετά τη γέννηση των παιδιών τους να λάβουν επίδομα ανατροφής τέκνου από το κράτος, τόσο στην περίπτωση που απασχολούνται για περιορισμένο χρόνο όσο και στην περίπτωση που δεν εργάζονται καθόλου. Η αποζημίωση αυτή εμπίπτει στο καθεστώς του "επιδόματος ανατροφής τέκνου" και καταβάλλεται για περίοδο δύο ετών. Στη συγκεκριμένη περίπτωση, ένας βέλγος που διαμένει στο Βέλγιο και εργάζεται στο Λουξεμβούργο, και η σύζυγος του οποίου είναι λουξεμβουργέζα, υπέβαλε αίτηση χορήγησης επιδόματος ανατροφής τέκνου στο Λουξεμβούργο αναφέροντας ότι η σύζυγός του απασχολείται για περιορισμένο χρόνο. Το κράτος του Λουξεμβούργου παραπέμπει στις διατάξεις του σύμφωνα με τις οποίες το επίδομα χορηγείται μόνο σε άτομα που διαμένουν στο Λουξεμβούργο.

1. Δεν έρχεται η διάταξη αυτή σε αντίθεση με τον κανονισμό (ΕΟΚ) 1408/71 του Συμβουλίου της 14.06.1971 σχετικά με την εφαρμογή των συστημάτων κοινωνικής ασφάλισης για εργαζόμενους και ελεύθερους επαγγελματίες καθώς και τα μέλη των οικογενειών τους που διακινούνται στην Ευρωπαϊκή Κοινότητα;

2. Εφαρμόζεται στη συγκεκριμένη περίπτωση η απόφαση του ΔΕΚ (πέμπτο τμήμα) της 10.10.1996 στην υπόθεση Hoever και Zachov κατά του ομόσπονδου κράτους της Βόρειας Ρηνανίας-Βεστφαλίας, ή θα πρέπει να ασκηθεί νέα προσφυγή στο ΔΕΚ;

Απάντηση του κ. Flynn εξ ονόματος της Επιτροπής

(16 Δεκεμβρίου 1998)

Επειδή δεν διατίθενται διευκρινίσεις που να επιτρέπουν στην Ευρωπαϊκή Επιτροπή να προβεί στις αναγκαίες έρευνες σχετικά με το θιγόμενο πρόβλημα, η Ευρωπαϊκή Επιτροπή λυπάται για το ότι δεν μπορεί να απαντήσει προς το παρόν στην ερώτησή του. Επομένως παρακαλεί τον αξιότιμο βουλευτή να διευκρινίσει περαιτέρω τον τίτλο.
ΓΡΑΠΤΗ ΕΡΩΤΗΣΗ E-3216/98

υποβολή: Alexandros Alavanos (GUE/NGL) προς την Επιτροπή

(26 Οκτωβρίου 1998)

Θέμα: Διαδικασία κατά της Ελλάδας για μη εφαρμογή της οδηγίας 96/42/ΕΚ

Στη δέκατη πέμπη ετήσια έκθεση για τον έλεγχο της εφαρμογής του κοινοτικού δικαίου 1997 εμφανίζεται να έχει κινηθεί διαδικασία κατά της Ελλάδας σχετικά με την οδηγία 96/42/ΕΚ για την φορολόγηση προϊόντων ανθοκομίας. Ερωτάται η Επιτροπή:

1. Σε τί ακριβώς συνίσταται η παραβίαση εκ μέρους της Ελλάδας;

2. Ποια είναι η ουσία των επιχειρημάτων της Επιτροπής;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Σύμφωνα με το άρθρο 2 της οδηγίας 96/42/ΕΚ του Συμβουλίου της 25 Ιουνίου 1996 για τροποποίηση της οδηγίας 77/388/ΕΟΚ σχετικά με το κοινό σύστημα φόρου προστιθέμενης αξίας(1), τα κράτη μέλη πρέπει να κοινοποιήσουν στην Επιτροπή τις διατάξεις εσωτερικού δικαίου που εγκρίνουν σε θέματα μειωμένου συντελεστή ΦΠΑ για προϊόντα ανθοκομίας και παραδόσεις ξυλείας θέρμανσης.

Η Ελλάδα εφάρμοζε ήδη μειωμένο συντελεστή στα κομμένα άνθη και άλλα προϊόντα ανθοκομίας καθώς και στην ξυλεία θέρμανσης πριν από την έγκριση του κειμένου. Ωστόσο, σύμφωνα με τις διατάξεις της προαναφερθείσας οδηγίας, πρέπει να τηρήσει την υποχρέωση κοινοποίησης του μέτρου στην Επιτροπή, ακόμη και αν δεν χρειάζεται να λάβει νέα μέτρα.

Η Ελλάδα δεν κοινοποίησε στην Επιτροπή τα μέτρα για τη μεταφορά της οδηγίας 96/42/ΕΚ.

(1) ΕΕ L 170 της 9.7.1996.